
	SZOMBATHELY MEGYEI JOGÚ VÁROS
	POLGÁRMESTERE

Az előterjesztést megtárgyalta:

· Kulturális, Oktatási és Civil Bizottság
· Szellemi Örökség, Nemzetiségi és Térségi Kapcsolatok Szakmai Bizottsága

A határozati javaslatot törvényességi szempontból megvizsgáltam:



	/: Dr. Károlyi Ákos :/
	jegyző


ELŐTERJESZTÉS

Szombathely Megyei Jogú Város Közgyűlésének
2026. szeptember 24-i ülésére

Javaslat igazgatói álláshely betöltésére vonatkozó pályázati felhívás jóváhagyására


[bookmark: _Hlk101343548]A Savaria Szimfonikus Zenekar igazgatójának, Popa Gergelynek a munkaviszonya 2026. július 26. napjával közös megegyezéssel megszűnt.
A Közgyűlés a 2026. július 16-i ülésén meghozott 207/2026. (VII.16.) Kgy. számú határozatával a Savaria Szimfonikus Zenekar folyamatos működésének biztosítása érdekében Lakner-Bognár Nórát, az intézmény igazgatóhelyettesét az új igazgató kinevezéséig a vezetői feladatok ellátásával megbízta.

A Savaria Szimfonikus Zenekar igazgatói álláshelyének betöltéséhez az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emtv.) 39. § (2)-(4) bekezdése, továbbá az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI.15.) Korm. rendelet (a továbbiakban: Rendelet) alapján pályázatot szükséges kiírni.
Az Emtv. 41. § (1) bekezdése alapján a vezetői munkakörre a munkaviszony legfeljebb öt évre létesíthető.
A Rendelet 2. § (1) bekezdése értelmében a pályázati felhívást a kultúráért felelős miniszter által vezetett minisztérium honlapján közzé kell tenni. A közzététel napjának a minisztérium honlapján való megjelenést kell tekinteni.
A Rendelet 2. § (3) bekezdése alapján a pályázat benyújtásának határideje a közzétételtől számított harminc munkanap. 
A Rendelet 2. § (4) bekezdése értelmében, ha a vezető munkaviszonya a határozott idejű jogviszony lejárta előtt megszűnik, a pályázatot a megszűnéstől számított hatvan napon belül ki kell írni. 
Az előzőekre tekintettel javaslom, hogy a pályázati felhívás tervezett közzétételi időpontja 2026. szeptember 24. napja legyen, amely esetben a pályázatok benyújtásának határideje 2026. november 6. napja 16.00 óra.
A Rendelet 5. § (1) bekezdése kimondja, hogy a pályázatokat véleményező szakmai bizottság ülését a benyújtási határidőt követő harminc napon belül szükséges megtartani. Ennek megfelelően a szakmai bizottság ülését legkésőbb 2026. december 6. napjáig meg kell tartani.
A Rendelet 4. § (1) bekezdése értelmében a beérkező pályázatokat szakmai bizottság véleményezi, melynek tagjai:
a) az érintett, Emtv. 5/A. § (2) bekezdése szerinti előadó-művészeti bizottság(ok) négy,
b) a miniszter egy,
c) a munkavállalók és az előadó-művészeti szervezetnél munkavégzésre irányuló jogviszonyban foglalkoztatottak által egyszerű többséggel választott egy,
d) az előadó-művészeti szervezetnél a pályázati felhívás közzétételét megelőző hónap 1. napján legnagyobb létszámú tagsággal rendelkező szakszervezet egy, továbbá
e) az előadó-művészeti szervezet fenntartójának két képviselője.

Tekintettel arra, hogy a munkakör betöltéséről Szombathely Megyei Jogú Város Közgyűlése, mint a kinevezési jogkör gyakorlója a szakmai bizottság véleményének mérlegelését követően dönt, ezért javaslom a Közgyűlésnek 2 fő delegálását a szakmai bizottságba, hogy az érdekvédelmi és szakmai szervezet képviselőivel együttesen biztosítsa a pályázók személyes meghallgatását, valamint a szakmai vélemény kialakítását.

A pályázati felhívás az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2026. szeptember „   ”


	/: Dr. Nemény András :/


HATÁROZATI JAVASLAT
……/2026. (IX.24.) Kgy. számú határozat


1. A Közgyűlés a Savaria Szimfonikus Zenekar igazgatói feladatainak ellátására pályázatot ír ki, egyúttal a pályázati felhívást az előterjesztés melléklete szerinti tartalommal elfogadja. 
 
2. A Közgyűlés felhatalmazza a polgármestert a pályázati felhívásnak az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI.15.) Korm. rendelet 2.§ (1) bekezdésében foglaltaknak megfelelő közzétételére.

3. 	A Közgyűlés az alábbi 2 személyt delegálja a pályázók személyes meghallgatását és a szakmai vélemény kialakítását biztosító szakmai bizottságba:

· Horváth Soma
· Putz Attila

4.	A Közgyűlés felkéri a szakmai bizottságot a pályázók személyes meghallgatására és a szakmai vélemény kialakítására.

Felelős:   	Dr. Nemény András polgármester
		Horváth Soma alpolgármester
Dr. Károlyi Ákos jegyző
		(A végrehajtás előkészítéséért:
		Vinczéné Dr. Menyhárt Mária, az Egészségügyi és Közszolgálati Osztály vezetője)
Határidő:    	azonnal (1. 2. 3. pont vonatkozásában)  
	2026. december 6-ig (4. pont vonatkozásában)

